༄༅། །གནོད་སྦྱིན་ཆེན་པོ་ཙེའུ་མ་རའི་གསོལ་ཀ་གློག་གི་ཞགས་པ་བཞུགས་སོ།།

༄༅། །ན་མོ་གུ་རུ་པདྨཱ་ཀ་རཱ་ཡ། དེའང་མཆོད་གཏོར་སོགས་ཡོ་བྱད་ཉེ་བར་གནས་པས། སྒྲུབ་པ་པོ་ཡི་དམ་ལྷའི་ང་རྒྱལ་དང་བཅས་ཏེ། སྤྱན་འདྲེན་པ་ནི། ཀྱཻ། དུས་
གསུམ་རྒྱལ་བའི་བསྟན་པ་བསྲུང་ཕྱིར་དུ། །སྔོན་ཚེ་པདྨ་དབང་གིས་བཀར་བཏགས་པ། །དྲེགས་ལྡན་འཇིག་རྟེན་སྐྱོང་བ་གནོད་སྦྱིན་དམར། །
འཁོར་དང་བཅས་པ་མགྲོན་དུ་དེང་གཉེར་གྱིས། །སྔོན་གྱི་དམ་ཚིག་གཉན་པོ་དྲན་གྱིས་ལ། །གཏན་གྱི་གནས་དང་རང་བཞིན་སྒྲུབ་གནས་
ནས༑ །རླུང་ལྟར་ཐོགས་པ་མེད་པར་བསྐྱོད་ནས་ཀྱང་། །སྒྲུབ་པའི་གནས་འདིར་མྱུར་དུ་གཤེགས་སུ་གསོལ། །མཆོད་པ་ནི། སྲིད་གསུམ་བལྟ་

༄༅། །སྡུག་མེ་ཏོག་བརྒྱ་བྱིན་གཞུ། །མོག་པོར་བགྱིས་འདྲས་ནམ་མཁའི་ཁྱོན་བཀང་ཞིང་། །བསུང་ཞིམ་ཡོངས་འདུའི་དྲི་ཞིམ་
གཟུགས་གསར་པ། །ཡིད་གར་འོང་བའི་དྲི་བཟང་རྟག་འཐུལ་བ། །མར་མེ་མུན་པའི་སྡེ་ཀུན་འཇོམས་བྱེད་པའི། །ཉིན་མོར་བྱེད་པ་སྣང་བྱེད་
ཚར་དུ་དངར། །ཁྲུས་ཆབ་ཡན་ལག་བརྒྱད་ལྡན་མ་དྲོས་མཚོ། །རྣམ་པར་བསྐྱིལ་བས་བསིལ་བའི་སྡེ་ཀུན་སྟེར། །ཞལ་ཟས་རོ་བརྒྱ་བདུད་
རྩིའི་རྩེར་འཐོན་པ། །སྒོ་གསུམ་ཅིག་ཆར་ཚིམ་བྱེད་གཙང་མར་བཤམས། །རོལ་མོ་ཡན་ལག་བྱེ་བ་འབུམ་ཕྲག་བཅུ། །འཁྲོལ་བས་སྲིད་

གསུམ་འདར་ཞིང་འབིར་བར་བྱེད། །གཞན་ཡང་སུམ་རྩེན་སྲིད་དགུར་ཅོ་འདྲི་བའི། །རྣམ་མང་ནོར་དང་རྔམ་བརྗིད་གོ་མཚོན་སོགས། །བཞེད་དགུའི་མཆོད་སྤྲིན་བསམ་
པའི་ཡུལ་མིན་པ། །ཕྲིན་ལས་རྟེན་དུ་ད་འབུལ་བཞེས་སུ་གསོལ། །གཏོར་མ་འབུལ་བ་ནི། ཨོཾ་རཀྵ་རཀྵ་ཧཱུྃ་ཤུ་ལ་གྲཱྀ་ཝ་ཏྲི་ཤུ་ལ་ཧྲཱིཾ་ཧྲཱིཾ་ཛཿས་པ་རི་ཝཱ་ར་ཨི་དཾ་བ་ལིངྟ་ཁ་ཁ་ཁཱ་ཧི་ཁཱ་
ཧི༑ ལན་གསུམ་དང་། ཨོཾ་ཨ་ཀཱ་རོ་མུ་ཁཾ་སརྦ་དྷརྨཱ་ཎཾ་ཨ་དྱ་ནུཏྤནྣ་ཏྭ་ཏ་ཨོཾ་ཨཱཿཧཱུྃ་ཕཊ྄་སྭཱ་ཧཱ། ལན་གསུམ་གྱིས་ཕུལ་ལ་འདོད་དོན་གསོལ། བསྟོད་པ་ནི། ཧཱུྃ། ཆོས་དབྱིངས་ངང་ལས་ཁྲོས་པའི་
བསྟན་སྲུང་ཆེ། །བྱ་རོག་མཚན་ཅན་ཡང་སྤྲུལ་སྲིད་པའི་བདག །འཇིག་རྟེན་དྲེགས་པའི་ལྷ་སྲིན་ཡོངས་ཀྱི་རྗེ། །གཏུམ་དྲག་སྲོག་གི་ཟས་ཅན་པེ་ཧ་རའི། །བཀའ་ཉན་ཕོ་
ཉའི་ཚུལ་བཟུང་ཆེན་པོ་ནི། །ཉི་མ་འཆར་ཀའི་གཟི་མདངས་རྔམས་པའི་སྐུ། །བསྐལ་པའི་མེ་དཔུང་འཁྲིགས་པས་གནོད་བྱེད་ཀུན། །ཕྱེ་མ་ལེབ་བཞིན་གཞོམ་མཛད་ཁྱོད་ལ་

༄༅། །བསྟོད༑ །རྔམས་པའི་ཞལ་ལས་མཆེ་བ་གངས་ཀྱི་རི། །ཆུང་ངུར་སྒྱུར་བྱེད་མ་མཆུར་བསྣུན་པའི་ཁྲག །དམར་བས་སྦགས་པའི་སྨ་ར་ཨག་
ཚོམས་ལས། །རྡོ་རྗེའི་མེ་སྟག་འཕྲོ་བ་ཁྱོད་ལ་བསྟོད། །སྡང་མིག་འབར་བ་ཉི་མ་འབུམ་གྱི་གཟི། །སྨིན་མ་འཁྱོགས་པོ་མེ་ལྟར་འབར་ཞིང་འཁྱིལ། །ཁྲོ་གཉེར་གྱིས་
བཅིངས་ཤངས་ཀྱི་བུ་ག་ནས། །བསྐལ་པའི་རླུང་ཆེན་གཡོ་བ་ཁྱོད་ལ་བསྟོད། །བཙན་པའི་ཁྲབ་རྨོག་མཆོག་གི་གོ་བགོས་ཤིང་། །དར་གོས་རིན་ཆེན་རྒྱན་གྱིས་བརྗིད་པའི་
གཟི༑ །བལྟ་བས་མི་བཟོད་དྲེགས་པ་ཀུན་གྱི་གཤེད། །སུས་ཀྱང་ཐུབ་མིན་བཀའ་སྡོད་ཁྱོད་ལ་བསྟོད། །ཕྱག་གཡས་མདུང་དམར་གཡོན་པའི་ཞགས་དམར་གྱིས། །ཉམས་
པ་མ་ལུས་འཆིང་ཞིང་དྲུད་པར་བྱེད། །རླུང་ལྟར་མགྱོགས་པའི་རྟ་སྔོན་ལ་ཞོན་ནས། །འཛམ་གླིང་ཐོགས་མེད་མྱུལ་མཛད་ཁྱོད་ལ་བསྟོད། །གཏུམ་ཆེན་སྟོབས་ལྡན་འཁོར་

བཅས་ཁྱེད་རྣམས་ཀྱིས། །བཅས་ཡིད་དམ་པས་བསྟན་པ་མ་སྲུང་ན། །དཔལ་གྱི་བསམ་ཡས་མི་འགྱུར་བར་ཁང་དུ། །སྨོན་ལམ་གཅིག་བསྡུས་ལྷ་སྲིན་འདུས་པའི་ཚེ། །
རྒྱལ་བའི་སྤྱི་མེས་པདྨ་འབྱུང་གནས་ཀྱི། །དམ་བཏགས་ཚུལ་བཞིན་སྐྱོང་བར་མ་ཆད་དམ། །དེ་རྗེས་མཉམ་མེད་འབྲུག་པ་ཡབ་སྲས་རྗེས། །རིག་འཛིན་ཡོངས་ཀྱི་དགྲ་ལྷར་
ཁྱོད་བསྔགས་ན། །སངས་རྒྱས་བསྟན་དང་ཁྱད་པར་སྒྲུབ་བརྒྱུད་ཀྱི། །བསྟན་དང་བསྟན་འཛིན་སྐྱོང་བའི་ཕྲིན་ལས་དང་། །གནོད་པའི་དགྲ་བོའི་ཚོགས་རྣམས་རྨེག་མེད་
དུ༑ །བརླག་པའི་མཐུ་རྩལ་མྱུར་དུ་ཕྱུང་བར་མཛོད། །ཐུགས་དམ་བསྐུལ་བ་ནི། (ཡིག་རྙིང་ལས།) ཀྱཻ། ཕྱོགས་ཕྱོགས་དག་ཀྱང་ཕ་ཀི་ན། །ཉི་མ་ནུབ་ཕྱོགས་ཕ་ཀི་ན། །གཡའ་དང་
སྤང་གི་མཚམས་ཤེད་ན། །བཙན་ཡུལ་རི་ཐང་ཕྱེད་པ་ན། །ཟངས་བྲག་གནམ་དུ་ཟངས་སེ་ཟང་། །རྩེ་ལ་རྒོད་སྨུག་ལྡེམས་སེ་ལྡེམ། །ལོགས་ལ་ཤ་རྐྱང་ཤ་ར་ར། །རྩ་བར་

༄༅། །དུག་ཆུ་ཟུ་ལུ་ལུ། །དེ་འདྲའི་བྲག་གི་སྟེང་ཤེད་ན། །བསྭེ་མཁར་སྨུག་པོ་ལྡེམས་སེ་ལྡེམ། །གསེར་གྱི་བ་གམ་གཏམས་སེ་གཏམ། །དུང་གི་སྒོ་
མོ་ཁྲིགས་སེ་ཁྲིག །ལྕགས་ཀྱི་སྒོ་ལྕགས་ཁྲོ་ལོ་ལོ། །མུ་མེན་ཐེམ་སྐས་ཤ་ར་ར། །སྐུ་མཁར་དེ་ཡི་ནང་ཤེད་ན། །ལྷ་བཙན་དགྲ་ལྷའི་རྒྱལ་པོ་བཞུགས། །མི་གཅིག་པོ་ལ་
མིང་མང་པོ། །ལྷ་གཅིག་པོ་ལ་མཚན་མང་པོ། །སློབ་དཔོན་པདྨ་འབྱུང་གནས་ཀྱིས། །ཟན་ཡངས་དབུས་སུ་མཚན་གསོལ་བ། །གནོད་སྦྱིན་རྒྱལ་པོ་ཙེ་མ་ར། །བྱང་སེམས་
ཟླ་བ་རྒྱལ་མཚན་གྱིས། །མངའ་རིས་སྟོད་དུ་མཚན་གསོལ་བ། །ལྷ་བཙན་དགྲ་ལྷའི་རྒྱལ་པོ་ཞེས། །བོན་པོ་སྟག་ལ་མེ་འབར་གྱིས། །ར་ས་འཇིགས་སུ་མཚན་གསོལ་
བ༑ །གནོད་སྦྱིན་རྒྱལ་པོ་ཡང་ལེ་འབར། །སྐུ་མདོག་དམར་ནག་འབར་བ་ལ། །སྐུ་ལ་བསྭེ་ཁྲབ་དམར་པོ་གསོལ། །དབུ་ལ་བསྭེ་རྨོག་དམར་པོ་གསོལ། །གཡས་པས་

མདུང་དམར་དགྲ་ལ་བསྣུན། །གཡོན་གྱི་ཞགས་པས་དགྲ་བོ་འཆིང་། །མུ་མེན་བྱེ་རུའི་དོ་ཤལ་འཕྱངས། །གསེར་གྭ་རིན་ཆེན་སྐེད་ལ་བཅིངས། །ཞབས་ལ་སག་ཪྺམ་ཡུ་
རིང་གསོལ། །ཆིབས་སུ་བྲ་བོ་གཡུ་རྔོག་ཆིབས། །སྟག་རལ་གཡས་ལ་གཟིགས་ཤུབས་གཡོན། །བཙན་དམག་འབུམ་སྡེའི་འཁོར་གྱིས་བསྐོར། །བཙན་ཁྱི་དམར་པོ་
རོལ་དུ་ཁྲིད། །བཙན་བྱ་དམར་པོ་ཀླད་ལ་ལྡིང་། །བྷྱོ་བྷྱོ་དེ་ནི་དགྲ་ལ་བྷྱོ། །བྷྱོ་བྷྱོ་དེ་ནི་དམག་ལ་བྷྱོ། །དམག་དཔུང་བསྐྱོད་ལ་རུ་མཚོན་འཕྱོར། །བཙན་དམག་དགྲ་བོའི་ཡུལ་
དུ་དྲོངས། །སྔ་དགྲ་དར་བ་རྩད་ནས་ཆོད། །ཕྱི་དགྲ་སེམས་པ་དྲུངས་ནས་ཕྱུང་། །ད་ལྟའི་དགྲ་བོ་རྡུལ་དུ་རློག །བོས་པའི་ཚེ་ན་སྙན་མ་སྲ། །གཡབ་པའི་ཚེ་ན་སྤྱན་མ་
བརྟུལ༑ །བསྟེན་པའི་ཚེ་ན་རྒྱང་མ་རིང་། །རྦད་པའི་ཚེ་ན་མཐུ་མ་ཆུང་། །བསྟན་ལ་སྡང་བའི་དགྲ་བོ་རྣམས། །བདུན་རྒྱུད་རྩད་ནས་ཆོད་ལ་ཤོག །ཐལ་བའི་རྡུལ་དུ་བརླག་

༄༅། །པར་མཛོད། །ཅེས་པའང་སྙོམས་ལས་པ་ངག་དབང་ཀུན་དགའ་བསྟན་འཛིན་གྱིས་བྲིས་པ་བསྟན་སྲུང་འཁོར་བཅས་དགྱེས་ཤིང་མཉེས་པའི་རྒྱུར་གྱུར་ཅིག ། །།